CELEX: C2005/143/42
Language: el
Date: 2005-06-11 00:00:00
Title: Υπόθεση C-162/05 P: Αίτηση αναιρέσεως της Entorn, Societat Limitada, Enginyeria i Serveis που υποβλήθηκε στις 8.4.2005 κατά της αποφάσεως της 18ης Ιανουαρίου 2005 του δευτέρου τμήματος του Πρωτοδικείου των Ευρωπαϊκών Κοινοτήτων στην υπόθεση Τ-141/01 μεταξύ Entorn, Societat Limitada, Enginyeria i Serveis και Επιτροπής των Ευρωπαϊκών Κοινοτήτων

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/27
            
         Αίτηση αναιρέσεως της Entorn, Societat Limitada, Enginyeria i Serveis που υποβλήθηκε στις 8.4.2005 κατά της αποφάσεως της 18ης Ιανουαρίου 2005 του δευτέρου τμήματος του Πρωτοδικείου των Ευρωπαϊκών Κοινοτήτων στην υπόθεση Τ-141/01 μεταξύ Entorn, Societat Limitada, Enginyeria i Serveis και Επιτροπής των Ευρωπαϊκών Κοινοτήτων
   (Υπόθεση C-162/05 P)
   (2005/C 143/42)
   Γλώσσα διαδικασίας: η ισπανική
   Η Entorn, Societat Limitada, Enginyeria i Serveis υπέβαλε ενώπιον του Δικαστηρίου των Ευρωπαϊκών Κοινοτήτων, στις 8/4/2005, αίτηση αναιρέσεως κατά της αποφάσεως της 18ης Ιανουαρίου 2005 του δευτέρου τμήματος του Πρωτοδικείου των Ευρωπαϊκών Κοινοτήτων στην υπόθεση Τ-141/01 μεταξύ Entorn, Societat Limitada, Enginyeria i Serveis και Επιτροπής των Ευρωπαϊκών Κοινοτήτων.
   Η αναιρεσείουσα ζητεί από το Δικαστήριο:
   
               1.
            
            
               να κρίνει βάσιμους τους λόγους που προβάλλει η αναιρεσείουσα και να εξαφανίσει στο σύνολό της την απόφαση του Πρωτοδικείου των Ευρωπαϊκών Κοινοτήτων της 18ης Ιανουαρίου 2005 (υπόθεση Τ-141/01), απόφαση με την οποία απορρίφθηκε η προσφυγή ακυρώσεως κατά της αποφάσεως C(1999)534 της Επιτροπής της 4ης Μαρτίου 1999 και
            
         
               2.
            
            
               να καταδικάσει την Επιτροπή στα δικαστικά έξοδα.
            
         Λόγοι αναιρέσεως και κύρια επιχειρήματα:
   Προς στήριξη της αιτήσεώς της αναιρέσεως η αναιρεσείουσα προβάλλει τρεις λόγους:
   
               1.
            
            
               Τον παράτυπο χαρακτήρα της ενώπιον του Πρωτοδικείου διαδικασίας, στο μέτρο που το Πρωτοδικείο δεν επέτρεψε στην προσφεύγουσα τη χρήση ορισμένων αποδεικτικών μέσων — μέσων που υπό τις συγκεκριμένες περιστάσεις η προσφεύγουσα είχε θεωρήσει ως καθοριστικά — χωρίς να της παράσχει τη δυνατότητα ή την ευκαιρία να ζητήσει ενώπιον του Πρωτοδικείου και κατά τη διάρκεια της σχετικής διαδικασίας τη διόρθωση αυτής της παρατυπίας, πράγμα που έβλαψε σοβαρά τα συμφέροντά της και της στέρησε τη δυνατότητα ασκήσεως του δικαιώματός της άμυνας –σκέψεις 132 έως 138 της αποφάσεως.
            
         
               2.-
            
            
               Παραβίαση της γενικής αρχής του δικαιώματος σχετικά με το τεκμήριο της αθωώτητας. Η προδήλως πεπλανημένη εκτίμηση και ερμηνεία στην οποία αβάσιμα προέβη το Πρωτοδικείο σχετικά με πραγματικά περιστατικά το οδήγησε στο να αιτιολογήσει την απόφαση παραβιάζοντας προδήλως τη γενική αρχή του δικαίου σχετικά με το τεκμήριο αθωώτητας του οποίου απολαύουν όλα τα πρόσωπα μέχρι να εκδοθεί σχετική περί του αντιθέτου δικαστική απόφαση στο πλαίσιο ποινικής δίκης.
            
         
               3.-
            
            
               Εσφαλμένος εκ μέρους του Πρωτοδικείου νομικός χαρακτηρισμός της προσφεύγουσας ως οντότητας υποχρεωμένης να επιστρέψει τη χορηγηθείσα στο πρόγραμμα Zumaque ενίσχυση, και τούτο σύμφωνα με το άρθρο 24 του κανονισμού (ΕΟΚ) 4253/88 και την απόφαση περί καταργήσεως. Η αναιρεσείουσα υποστηρίζει ότι το Πρωτοδικείο υπέπεσε σε νομική πλάνη χαρακτηρίζοντας την εταιρία Entorn, Societat Limitada, Enginyeria i Serveis — δηλαδή την προσφεύγουσα — ως οντότητα υποχρεωμένη να επιστρέψει τη ληφθείσα δυνάμει της αποφάσεως C(1999)534 της Επιτροπής, της 4ης Μαρτίου 1999, ενίσχυση.